
RAPORT DE SPECIALITATE

privind demararea procedurilor privind acceptarea donaţiei terenului necesar pentru realizarea obiectivului de investiţii "Execuţie podeţ canal desecare CCP263 Str. D Dinicu"

Având în vedere Expunerea de motive a Primarului Municipiului Timişoara şi Proiectul de hotărâre privind demararea procedurilor privind acceptarea donaţiei terenului necesar pentru realizarea obiectivului de investiţii "Execuţie podeţ canal desecare CCP263 str. D. Dinicu",
Facem următoarele precizări:

Prin HCL nr. 437/21.11.2017 a fost aprobat Studiul de fezabilitate şi indicatorii tehnico-economici pentru obiectivul de investiţii "Execuţie podeţ canal desecare CCP263 str. D. Dinicu”. Proiectul propune execuţia unei structuri de traversare a canalului CCP263 (podeţ) printr-o soluţie care să asigure atât debitul de scurgere al apei din canal cât şi funcţionalitatea străzii care îl traversează, în concordanţă cu situaţia actuală de pe teren, gospodărie subterană actuală, lăţime actuală a părţii carosabile modernizate, trotuare, etc.

 Investiţia a devenit absolut necesară ca urmare a dezvoltării imobiliare din ultimii ani în zona Ciarda Roşie. Situaţia actuală în ceea ce priveşte traversarea canalului CCP263 de strada Dimitrie Dinicu, implică neajunsuri privind circulaţia rutieră şi pietonală în acest punct: îngustarea părţii carosabile pe sectorul traversării canalului, lipsa oricăror elemente de protecţie corespunzătoare (parapete pietonale şi direcţionale), precum şi modalitatea de continuitate a canalului: un provizorat impropriu, tub cu diametru insuficient deteriorat, care nu asigură debitele de scurgere necesare ale apei din canal, provocând deseori revărsări ale apei în perioadele cu ploi abundente.
Deasemenea, reţeaua de canalizare menajeră prevăzută cu racorduri individuale la imobilele existente, nu este funcţională în zona canalului CCP263 datorită adâncimii reduse a colectorului de canalizare existent, fapt care nu face posibilă descărcarea gravitaţională a apelor uzate menajere în zona canalui ANIF, fiind necesară astfel vidanjarea periodică din partea operatorului de apă-canal. Soluţia pentru punerea în funcţiune a reţelei de canalizare presupune extinderea colectorului existent în zona canalului CCP263, precum şi realizarea unei staţii de pompare care va avea rolul de liftare a apelor uzate menajere în colectorul existent de pe strada Pavel Stoica.
Ca urmare a numeroaselor sesizări făcute de cetăţenii din zonă privind lipsa canalizării şi gravele probleme de mediu create mai ales în timpul perioadelor ploioase, în luna aprilie a anului 2018 Garda Naţională de Mediu a întocmit Nota de Constatare cu nr. RUC145/04.04.2018 seria A nr. 744534 prin care a stabilit ca şi măsuri finalizarea canalizării pe strada D. Dinicu.


Pentru realizarea lucrărilor de construire a podeţului de traversare a canalului de desecare, precum şi a staţiei de pompare în vederea finalizării reţelei de canalizare este necesară ocuparea unei suprafeţe de teren de pe strada D. Dinicu, în vecinătatea canalului de desecare CCP263. Terenul afectat în suprafaţă de 107 mp cu nr. topo1289/998-1030/1/1/2;1089/998-1030/2/b/2/a/1/1/65/a/2-165/b/2-172/2/1/1//3/2/b înscris în cartea funciară 445117 Timişoara (CF vechi: 1786/Urseni) are categoria de folosinţă „teren pentru drum-strada Dimitrie Dinicu” şi este utilizat ca drum de acces pentru zona delimitată de Calea Urseni-strada Pavel Stoica-strada Neajlov şi teritoriul administrativ al comunei Giroc aşa cum reiese din adresa Biroului Banca de Date Urbane cu nr. UR2018-008635/29.05.2018, fiind în prezent proprietate privată.



Moştenitorul legal al terenului din zona afectată de aceste lucrări este dispus să doneze instituţiei noastre terenul necesar realizării investiţiilor de interes public cu anumite condiţii. Menţionăm că varianta donaţiei este mult mai avantajoasă din punct de vedere economic pentru instituţie decât cea a exproprierii.
În acest sens, prin adresa înregistrată la Primăria Municipiului Timişoara cu nr. RE2018-002002/19.09.2018, domnul Etem Errol, moştenitor legal al terenului de 107 mp de pe strada D. Dinicu, zonă afectată de obiectivele de investiţii derulate 
de către Municipiul Timişoara şi Aquatim SA, respectiv  execuţie podeţ peste canalul de desecare CCP263 şi realizarea unei staţii de pompare în vederea rezolvării canalizării în zonă, şi-a exprimat acordul cu privire la donarea terenului cu condiţia suportării de către Primăria Municipiului Timişoara a tuturor cheltuielilor necesare trecerii în domeniul public a terenului de pe strada D. Dinicu, afectat de investiţiile amintite. 

Potrivit art. 121 alin. (3) din Legea nr. 215/2001 privind administraţia publică locală donaţiile  şi legatele cu sarcini pot fi acceptate numai cu aprobarea consiliului local, cu votul majorităţii consilierilor locali în funcţie.


Întrucât donaţia trebuie încheiată prin înscris autentic, sub sancţiunea nulităţii absolute (conform art.1011 din Codul civil aprobat prin Legea nr. 287/2009) este necesară împuternicirea unor funcţionari din cadrul Seriviului Juridic al Primăriei Municipiului Timişoara, desemnaţi prin dispoziţie a Primarului.

Având în vedere cele mai sus prezentate precum şi necesitatea stringentă de executare a lucrărilor din zona respectivă, propunem:

- acceptarea cu titlu de donaţie a suprafeţei de 107 mp cu nr. topo 1289/998-1030/1/1/2;1089/998-1030/2/b/2/a/1/1/65/a/2-165/b/2-172/2/1/1//3/2/b înscris în cartea funciară 445117 Timişoara (CF vechi: 1786/Urseni) necesară realizării obiectivului de investiţii  "Execuţie podeţ canal desecare CCP263 str. D. Dinicu”, cu condiţia ca toate cheltuielile impuse de perfectarea procedurilor de succesiune, a contractului de donaţie şi de trecere în domeniul public a terenului de pe strada D. Dinicu vor fi suportate de către Municipiul Timişoara”. 

